  Майя Бывальцева 28-тӥ пӧсьтолэзе Удмуртиысь кун филармониын Русез чукынон дырысен 1 сюрс 30 ар тырмонлы сӥзем «Ты живи, Святая Русь» концерт ортчоз. Отын лулпушлыко крезьгур, ӟуч но удмурт крезьгурчиослэн ужъёссы чузъяськозы. Со сярысь ужъюртлэн пресс-службаез ивортэ. Сяме пыремъя, концертлэн нырысетӥ люкетаз воргоронъёслэн хорзы потоз. Отчы «Ингур» капеллалэн выпускникъёсыз пырисько, али соос Москваын, Санкт-Петербургын, Казаньын, Екатеринбургын дышетсконзэс азьланьто яке ужало ни, озьы ик Ижкарысь но элькунысь творчествоя коллективъёсын. Кыкетӥ люкетын Удмуртиысь академ хор капелла потоз, со та ужрадэ нырысьсэ пыриське. Концертын Дмитрий Бортнянскийлэн, Александр Архангельскийлэн, Александр Гречаниновлэн, Пётр Чайковскийлэн, Павел Чесноковлэн, Сергей Рахманиновлэн, озьы ик туала авторъёслэн — Валерий Калистратовлэн, Александр Косолаповлэн, Матфей архимандритлэн, Иулиания монахинялэн, Иларион митрополитлэн но мукетъёсызлэн лулпушлыко православи крезьгуръёссы чузъяськозы. Со сяна,ӟуч но удмурт крезьгурчиослэсь произведениоссэс, калык кырӟанъёсты кылзыны луоз. «Ты живи, Святая Русь» концерт Ижысь но Удмуртиысь митрополит Викторин бакель каремен ортчоз. Бадӟымъёслы билетлэн дуныз 200 манет, пиналъёслы - 100 манет.  Тегъёс: Лулчеберет Ижкар Православие Удмуртия Филармония крезьгур  